ระเบียบคณะกรรมการกำกับกิจการพลังงานว่าด้วยการจัดหาไฟฟ้าจากผู้ผลิตไฟฟ้าขนาดเล็กมากโครงการผลิตไฟฟ้าจากพลังงานหมุนเวียนพ.ศ. ๒๕๖๑ โดยที่เป็นการสมควรกำหนดหลักเกณฑ์และวิธีการจัดหาไฟฟ้าจากผู้ผลิตไฟฟ้าขนาดเล็กมาก โครงการผลิตไฟฟ้าจากพลังงานหมุนเวียน เพื่อให้เกิดความเป็นธรรมแก่ทุกฝ่ายอาศัยอำนาจตามความในมาตรา ๑๑ (๔)แห่งพระราชบัญญัติการประกอบกิจการพลังงานพ.ศ. ๒๕๕๐ และมติคณะกรรมการกำกับกิจการพลังงาน ในการประชุมครั้งที่ ๕๗/๒๕๖๐(ครั้งที่ ๔๙๙) เมื่อวันที่ ๒๐ ธันวาคม ๒๕๖๐คณะกรรมการกำกับกิจการพลังงานออกระเบียบไว้ ดังต่อไปนี้ข้อ ๑ระเบียบนี้เรียกว่า ระเบียบคณะกรรมการกำกับกิจการพลังงานว่าด้วยการจัดหาไฟฟ้าจากผู้ผลิตไฟฟ้าขนาดเล็กมากโครงการผลิตไฟฟ้าจากพลังงานหมุนเวียน พ.ศ. ๒๕๖๑ข้อ ๒[๑]ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไปข้อ ๓ในระเบียบนี้กพช. หมายความว่าคณะกรรมการนโยบายพลังงานแห่งชาติกกพ. หมายความว่าคณะกรรมการกำกับกิจการพลังงานสำนักงาน กกพ. หมายความว่าสำนักงานคณะกรรมการกำกับกิจการพลังงานการไฟฟ้าฝ่ายจำหน่าย หมายความว่าการไฟฟ้านครหลวง (กฟน.) หรือการไฟฟ้าส่วนภูมิภาค (กฟภ.)พลังงานหมุนเวียน หมายความว่าพลังงานทดแทนเพื่อการผลิตไฟฟ้า ประกอบด้วยพลังงานแสงอาทิตย์ พลังงานลม พลังงานน้ำพลังงานจากขยะ พลังงานจากชีวมวล พลังงานจากก๊าซชีวภาพและพลังงานรูปแบบใหม่เพื่อการผลิตไฟฟ้า เช่น พลังงานความร้อนใต้พิภพ พลังงานจากคลื่นและกระแสน้ำไหลพลังงานไฮโดรเจนและระบบกักเก็บพลังงาน เป็นต้นอัตรารับซื้อไฟฟ้า (FiT) หมายความว่าอัตราการรับซื้อไฟฟ้า (Feed Tariff หรือ FiT) ที่ผลิตจากพลังงานหมุนเวียนตามนโยบายของรัฐบาลที่จะประกาศเป็นคราวๆ ไปโครงการ หมายความว่า โครงการผลิตไฟฟ้าจากพลังงานหมุนเวียนในแบบFeed - Tariffผู้ยื่นขอผลิตไฟฟ้าขนาดเล็กมาก หมายความว่าผู้ที่ประสงค์จะผลิตไฟฟ้าจากพลังงานหมุนเวียนในแบบ Feed - Tariffผู้ผลิตไฟฟ้าขนาดเล็กมาก หมายความว่าผู้ผลิตไฟฟ้าที่ได้ทำสัญญาซื้อขายไฟฟ้ากับการไฟฟ้าฝ่ายจำหน่าย โดยมีปริมาณพลังไฟฟ้าของผู้ผลิตไฟฟ้าขนาดเล็กมากแต่ละรายที่จ่ายเข้าระบบของการไฟฟ้าฝ่ายจำหน่ายไม่เกิน๑๐ เมกะวัตต์ ณ จุดรับซื้อไฟฟ้าคำเสนอขอขายไฟฟ้า หมายความว่าคำเสนอขอขายไฟฟ้าตามแบบที่ กกพ.กำหนดซึ่งผู้ยื่นขอผลิตไฟฟ้าขนาดเล็กมากยื่นขอขายไฟฟ้าสัญญาซื้อขายไฟฟ้า หมายความว่าข้อตกลงเป็นลายลักษณ์อักษรเพื่อซื้อขายไฟฟ้าระหว่างผู้ผลิตไฟฟ้าขนาดเล็กมากกับการไฟฟ้าฝ่ายจำหน่ายขนาดกำลังผลิตติดตั้ง หมายความว่าขนาดกำลังการผลิตรวมของเครื่องกำเนิดไฟฟ้าที่มีหน่วยเป็นเมกะวัตต์ (MW) หรือกิโลวัตต์ (kW)ซึ่งมีจุดรับซื้อไฟฟ้าเดียวกันตามที่กำหนดในสัญญาซื้อขายไฟฟ้าปริมาณพลังไฟฟ้าเสนอขาย หมายความว่าปริมาณพลังไฟฟ้าเสนอขายให้กับการไฟฟ้าฝ่ายจำหน่ายที่มีหน่วยเป็นเมกะวัตต์ (MW) หรือกิโลวัตต์ (kW)ตามที่กำหนดในสัญญาซื้อขายไฟฟ้าจุดรับซื้อไฟฟ้า หมายความว่าจุดที่ติดตั้งมาตรวัดไฟฟ้าที่ผู้ผลิตไฟฟ้าขนาดเล็กมากจำหน่ายไฟฟ้าให้กับการไฟฟ้าฝ่ายจำหน่ายซึ่งการไฟฟ้าฝ่ายจำหน่ายจะเป็นผู้กำหนดจุดเชื่อมโยงระบบไฟฟ้า หมายความว่าจุดที่ระบบไฟฟ้าของผู้ผลิตไฟฟ้าขนาดเล็กมากเชื่อมโยงกับระบบไฟฟ้าของการไฟฟ้าฝ่ายจำหน่ายซึ่งผู้ยื่นขอผลิตไฟฟ้าขนาดเล็กมากเสนอให้การไฟฟ้าฝ่ายจำหน่ายพิจารณากำหนดและอาจเป็นจุดเดียวกับจุดรับซื้อไฟฟ้าก็ได้วัน SCOD หมายความว่ากำหนดวันจ่ายไฟฟ้าเข้าระบบเชิงพาณิชย์ที่ระบุในสัญญาซื้อขายไฟฟ้า (Scheduled Commercial Operation Date)วัน COD หมายความว่า วันจ่ายไฟฟ้าเข้าระบบเชิงพาณิชย์ (Commercial Operation Date)ข้อกำหนดระบบโครงข่ายไฟฟ้า หมายความว่าข้อกำหนดการเชื่อมต่อระบบโครงข่ายไฟฟ้า ข้อกำหนดการใช้บริการระบบโครงข่ายไฟฟ้าและข้อกำหนดการปฏิบัติการระบบโครงข่ายไฟฟ้าตามระเบียบการไฟฟ้านครหลวงหรือตามระเบียบการไฟฟ้าส่วนภูมิภาคข้อ ๔ ให้ประธานกรรมการกำกับกิจการพลังงานเป็นผู้รักษาการตามระเบียบนี้และให้ กกพ. เป็นผู้มีอำนาจวินิจฉัยชี้ขาดปัญหาเกี่ยวกับการปฏิบัติตามระเบียบนี้คำวินิจฉัยของ กกพ. ให้เป็นที่สุดหมวด ๑บททั่วไป ข้อ ๕ การไฟฟ้าฝ่ายจำหน่ายจะเป็นผู้รับซื้อไฟฟ้าจากผู้ผลิตไฟฟ้าขนาดเล็กมากณ จุดรับซื้อไฟฟ้าผ่านจุดเชื่อมโยงระบบไฟฟ้าตามพื้นที่และปริมาณที่กำหนดในประกาศการรับซื้อไฟฟ้าการไฟฟ้าฝ่ายจำหน่ายจะพิจารณาปริมาณพลังไฟฟ้าของผู้ผลิตไฟฟ้าขนาดเล็กมากแต่ละรายที่จ่ายเข้าระบบของการไฟฟ้าโดยคำนึงถึงศักยภาพของระบบไฟฟ้าที่จะรับได้และไม่ส่งผลกระทบต่อความมั่นคงของระบบไฟฟ้าข้อ ๖ เมื่อผู้ยื่นขอผลิตไฟฟ้าขนาดเล็กมากยื่นคำเสนอขอขายไฟฟ้าแล้วห้ามเปลี่ยนแปลงข้อมูลใด ๆ เช่น จุดเชื่อมโยงระบบไฟฟ้า ประเภทพลังงานหมุนเวียนปริมาณพลังไฟฟ้าเสนอขายขนาดกำลังผลิตติดตั้ง เป็นต้นก่อนลงนามในสัญญาซื้อขายไฟฟ้าผู้ยื่นขอผลิตไฟฟ้าขนาดเล็กมากที่ได้รับการคัดเลือกอาจขอเปลี่ยนแปลงข้อมูลตามวรรคหนึ่งยกเว้นประเภทพลังงานหมุนเวียนและปริมาณพลังไฟฟ้าเสนอขาย ทั้งนี้ กกพ.อาจพิจารณาเปลี่ยนแปลงได้เมื่อมีเหตุอันสมควร โดยที่จุดเชื่อมโยงต้องต่อกับสายป้อน(Feeder) เดิมข้อ ๗ สัญญาซื้อขายไฟฟ้ามีอายุสัญญาที่กำหนดในประกาศการรับซื้อไฟฟ้าและผู้ผลิตไฟฟ้าขนาดเล็กมากจะต้องจ่ายไฟฟ้าเข้าระบบการไฟฟ้าภายในวัน SCOD ที่กำหนดในประกาศการรับซื้อไฟฟ้าแต่ละครั้งข้อ ๘ ก่อนวัน COD ผู้ผลิตไฟฟ้าขนาดเล็กมากจะต้องนำใบอนุญาตตามที่กฎหมายกำหนดมาแสดงต่อการไฟฟ้าฝ่ายจำหน่ายที่เป็นคู่สัญญาซื้อขายไฟฟ้าข้อ ๙ ผู้ผลิตไฟฟ้าขนาดเล็กมากมีหน้าที่นำส่งเงินเข้ากองทุนพัฒนาไฟฟ้าตามระเบียบกกพ. ว่าด้วยกองทุนพัฒนาไฟฟ้า และประกาศที่เกี่ยวข้องรวมทั้งต้องปฏิบัติตามระเบียบหรือประกาศ กกพ. ที่เกี่ยวข้องกับมาตรการป้องกัน แก้ไขและติดตามตรวจสอบผลกระทบสิ่งแวดล้อมข้อ ๑๐ ห้ามผู้ผลิตไฟฟ้าขนาดเล็กมากนำเชื้อเพลิงอื่นมาใช้ในการผลิตไฟฟ้าหรือนำพลังงานไฟฟ้าจากแหล่งอื่นมาขายเข้าระบบนอกเหนือจากพลังงานไฟฟ้าที่ได้จากประเภทพลังงานหมุนเวียนที่กำหนดไว้ภายใต้สัญญาซื้อขายไฟฟ้าหากพบว่ามีการกระทำความผิดตามวรรคหนึ่งจะถือว่าผู้ผลิตไฟฟ้าขนาดเล็กมากปฏิบัติผิดสัญญาซื้อขายไฟฟ้าและถือว่าสัญญาซื้อขายไฟฟ้าสิ้นสุดลงทันทีโดยผู้ผลิตไฟฟ้าขนาดเล็กมากไม่มีสิทธิเรียกร้องค่าเสียหายใดๆ จากการไฟฟ้าฝ่ายจำหน่ายที่เป็นคู่สัญญา และจะต้องเสียค่าปรับ ๕,๐๐๐,๐๐๐ บาท ต่อเมกะวัตต์ หรือ ๕,๐๐๐ บาทต่อกิโลวัตต์ตามขนาดกำลังผลิตติดตั้งตามสัญญาซื้อขายไฟฟ้าหมวด ๒กระบวนการรับซื้อไฟฟ้าจากผู้ผลิตไฟฟ้าขนาดเล็กมากและหลักเกณฑ์การพิจารณาคำร้องและข้อเสนอขอขายไฟฟ้า ข้อ ๑๑ การรับซื้อไฟฟ้าจากผู้ผลิตไฟฟ้าขนาดเล็กมากให้ใช้วิธีการคัดเลือกตามหลักเกณฑ์วิธีการ และเงื่อนไขที่ กกพ. ประกาศกำหนดข้อ ๑๒ ประกาศเชิญชวนการรับซื้อไฟฟ้าให้เป็นไปตามหลักเกณฑ์วิธีการ และเงื่อนไข ดังต่อไปนี้(๑) ปริมาณการรับซื้อไฟฟ้ารวมถึงกำหนดบริเวณพื้นที่ระบบโครงข่ายไฟฟ้าที่สามารถรับไฟฟ้าจากผู้ผลิตไฟฟ้าขนาดเล็กมากได้(๒) กำหนดวันเปิดรับและปิดรับคำเสนอขอขายไฟฟ้ากรอบวันที่ประกาศผลการพิจารณารับซื้อไฟฟ้า และกรอบระยะเวลาลงนามสัญญาซื้อขายไฟฟ้า(๓) อัตรารับซื้อไฟฟ้า (FiT) กรอบระยะเวลาวัน SCOD ระยะเวลาการให้อัตรารับซื้อไฟฟ้า (FiT) และระยะเวลาอายุสัญญาซื้อขายไฟฟ้า(๔) ค่าธรรมเนียมการยื่นคำเสนอขอขายไฟฟ้าหลักประกัน ค่าใช้จ่ายในการเชื่อมโยงระบบไฟฟ้า การตรวจสอบอุปกรณ์และค่าใช้จ่ายอื่นๆ ที่เกี่ยวข้อง(๕) สถานที่ยื่นแบบคำเสนอขอขายไฟฟ้า(๖) หลักเกณฑ์และเงื่อนไขอื่น ๆ ที่เกี่ยวข้องเช่น หลักเกณฑ์การคัดเลือกคำเสนอขอขายไฟฟ้า หลักเกณฑ์การคัดเลือกโดยการแข่งขันทางด้านราคา(Competitive Bidding)ข้อ ๑๓ การไฟฟ้าฝ่ายจำหน่ายจะแจ้งให้ผู้ยื่นขอผลิตไฟฟ้าขนาดเล็กมากที่ผ่านการคัดเลือกทราบรายละเอียดค่าใช้จ่ายที่เกี่ยวข้องโดยผู้ยื่นขอผลิตไฟฟ้าขนาดเล็กมากที่ผ่านการคัดเลือกจะต้องชำระค่าใช้จ่ายดังกล่าวให้เสร็จสิ้นก่อนการทำสัญญาซื้อขายไฟฟ้าหมวด ๓การเชื่อมโยงระบบไฟฟ้า การตรวจสอบอุปกรณ์และค่าใช้จ่ายที่เกี่ยวข้อง ข้อ ๑๔ ผู้ผลิตไฟฟ้าขนาดเล็กมากจะต้องปฏิบัติตามมาตรฐานในด้านความปลอดภัยและมาตรฐานในการเชื่อมโยงเข้ากับระบบตามข้อกำหนดระบบโครงข่ายไฟฟ้าและเพื่อความมั่นคงของระบบไฟฟ้าของการไฟฟ้าฝ่ายจำหน่ายโดยการไฟฟ้าฝ่ายจำหน่ายขอสงวนสิทธิที่จะเข้าตรวจสอบเองหรือขอให้ผู้ผลิตไฟฟ้าขนาดเล็กมากตรวจสอบเมื่อใดก็ได้ตามความจำเป็นพร้อมกับมีสิทธิในการสั่งการให้ผู้ผลิตไฟฟ้าขนาดเล็กมากแก้ไข ปรับปรุงและเปลี่ยนอุปกรณ์การจ่ายไฟฟ้าของผู้ผลิตไฟฟ้าขนาดเล็กมากที่เกี่ยวข้องกับระบบไฟฟ้าของการไฟฟ้าฝ่ายจำหน่ายและผู้ผลิตไฟฟ้าขนาดเล็กมากจะต้องเป็นผู้รับผิดชอบภาระค่าใช้จ่ายทั้งหมดที่ใช้ในการตรวจสอบการแก้ไข การปรับปรุง และการเปลี่ยนอุปกรณ์การจ่ายไฟฟ้าดังกล่าวข้อ ๑๕ ผู้ผลิตไฟฟ้าขนาดเล็กมากจะต้องติดตั้งอุปกรณ์ป้องกันความเสียหายของระบบไฟฟ้าตามข้อกำหนดระบบโครงข่ายไฟฟ้าที่ใช้บังคับณ ขณะนั้นหากมีความเสียหายเกิดขึ้นอันเนื่องจากความบกพร่องทางด้านอุปกรณ์ระบบไฟฟ้าหรือสาเหตุอื่นๆ จากฝ่ายใดฝ่ายหนึ่งซึ่งมิใช่เหตุสุดวิสัยฝ่ายนั้นจะต้องเป็นผู้รับผิดชอบต่อความเสียหายดังกล่าวข้อ ๑๖ ผู้ผลิตไฟฟ้าขนาดเล็กมากจะต้องเป็นผู้รับผิดชอบภาระค่าใช้จ่ายทั้งหมดที่ใช้ในการเชื่อมโยงระบบไฟฟ้าการตรวจสอบระบบอุปกรณ์และค่าใช้จ่ายอื่นที่เกี่ยวข้องโดยจะต้องชำระค่าใช้จ่ายดังกล่าวให้เสร็จสิ้นก่อนการทำสัญญาซื้อขายไฟฟ้าข้อ ๑๗ ผู้ผลิตไฟฟ้าขนาดเล็กมากจะต้องผลิตไฟฟ้าให้มีคุณภาพและเป็นไปตามข้อกำหนดระบบโครงข่ายไฟฟ้าหมวด ๔หลักเกณฑ์และวิธีการคำนวณการรับซื้อไฟฟ้า ข้อ ๑๘ ปริมาณพลังงานไฟฟ้าที่จ่ายเข้าระบบไฟฟ้าของการไฟฟ้าฝ่ายจำหน่ายให้วัดจากปริมาณพลังงานไฟฟ้าที่จ่ายจริงในเดือนนั้น ๆ จากเครื่องวัดหน่วยไฟฟ้า (Meter) ที่การไฟฟ้าฝ่ายจำหน่ายกำหนดการคำนวณปริมาณพลังไฟฟ้า ราคาไฟฟ้าและอัตรารับซื้อไฟฟ้า ให้เป็นไปตามหลักเกณฑ์ที่ กกพ. ประกาศกำหนดหมวด ๕สัญญาซื้อขายไฟฟ้า ข้อ ๑๙ ให้ผู้ยื่นขอผลิตไฟฟ้าขนาดเล็กมากที่ผ่านการคัดเลือกทำสัญญาซื้อขายไฟฟ้ากับการไฟฟ้าฝ่ายจำหน่ายตามแบบสัญญาซื้อขายไฟฟ้าที่การไฟฟ้าฝ่ายจำหน่ายกำหนดโดยความเห็นชอบของ กกพ.ข้อ ๒๐ ห้ามผู้ผลิตไฟฟ้าขนาดเล็กมากโอนสิทธิและหน้าที่ตามคำเสนอขอขายไฟฟ้าหรือในสัญญาซื้อขายไฟฟ้าให้กับผู้อื่นเว้นแต่จะได้รับการยินยอมจากการไฟฟ้าฝ่ายจำหน่ายตามหลักเกณฑ์ของการไฟฟ้าฝ่ายจำหน่ายที่ได้รับความเห็นชอบจากกกพ.กรณีผู้ผลิตไฟฟ้าขนาดเล็กมากเป็นนิติบุคคลห้ามเปลี่ยนแปลงจำนวนผู้ถือหุ้นจนเป็นเหตุให้ผู้ถือหุ้นเดิมตามรายละเอียดที่ยื่นคำเสนอขอขายไฟฟ้าน้อยกว่ากึ่งหนึ่งและห้ามเปลี่ยนแปลงจำนวนหุ้นที่ถือโดยผู้ถือหุ้นเดิมเหลือน้อยกว่าร้อยละ๕๑ ของจำนวนหุ้นทั้งหมดจนกว่าผู้ผลิตไฟฟ้าขนาดเล็กมากจะได้จ่ายไฟเข้าระบบเชิงพาณิชย์ (COD) แล้วเป็นระยะเวลา ๓ ปีหมวด ๖การระงับข้อพิพาท ข้อ ๒๑ ปัญหาที่เกิดจากการปฏิบัติตามระเบียบการรับซื้อไฟฟ้าและสัญญาซื้อขายไฟฟ้าให้ระงับข้อพิพาทดังนี้(๑)ผู้ผลิตไฟฟ้าขนาดเล็กมากหรือการไฟฟ้าฝ่ายจำหน่ายที่ประสบปัญหาจากการปฏิบัติตามระเบียบการรับซื้อไฟฟ้าหรือสัญญาซื้อขายไฟฟ้าให้ยื่นเป็นหนังสือต่อ กกพ. โดยให้ส่งไปยังประธานกรรมการกำกับกิจการพลังงาน ณ สถานที่ตั้งของสำนักงานกกพ.(๒)ในกรณีมีเหตุอันสมควรจะต้องวินิจฉัยปัญหาในการปฏิบัติตามระเบียบการรับซื้อไฟฟ้าหรือสัญญาซื้อขายไฟฟ้า ให้ กกพ.เป็นผู้วินิจฉัยหาข้อยุติ และให้ถือว่าคำวินิจฉัยของ กกพ. เป็นที่สุดประกาศ ณ วันที่ ๔ มกราคม พ.ศ. ๒๕๖๑พรเทพ ธัญญพงศ์ชัยประธานกรรมการกำกับกิจการพลังงาน พรวิภา/จัดทำ๙ มีนาคม ๒๕๖๑นุสรา/ตรวจ๑๐ มีนาคม ๒๕๖๑[๑] ราชกิจจานุเบกษาเล่ม ๑๓๕/ตอนพิเศษ ๕๔ ง/หน้า ๑๕/๙ มีนาคม ๒๕๖๑